РЕПУБЛИКА СРБИЈА

НАРОДНА СКУПШТИНА

Одбор за уставна питања и законодавство

04 Број:

7. септембар 2021. године

Б е о г р а д

На основу члана 84. Пословника Народне скупштине, Одбор за уставна питања и законодавство, на седници одржаној 7. септембра 2021. године, донео је следећу

О Д Л У К У

о организовању Једанаестог јавног слушања

1. Организује се Једанаесто јавно слушање Одбора за уставна питања и законодавство **на тему „Промене Устава Републике Србије у области правосуђа**“.

2. Једанаесто јавно слушање ће се одржати у **петак, 17. септембра 2021. године**, **са почетком у 11,00 часова, у Дому Народне скупштине, у Великој сали, Трг Николе Пашића бр. 13.**

3. На Једанаесто јавно слушање биће позвани, у складу са чланом 84. став 5. Пословника Народне скупштине, чланови Одбора, народни посланици и друга лица чије је присуство од значаја за тему јавног слушања.

4. На Једанаесто јавно слушање биће позвани:

* председник Владе Ана Брнабић;
* министар правде Маја Поповић;
* председник и судије Уставног суда Републике Србије;
* **представници правосуђа**: председник и судије Врховног касационог суда, Републички јавни тужилац и заменици Републичког јавног тужиоца, председник и судије Апелационог суда у Београду, председник Управног суда, председник Привредног апелационог суда, председник Прекршајног апелационог суда, Апелациони јавни тужилац и заменици Апелационог јавног тужиоца у Београду, чланови Високог савета судства, чланови Државног већа тужилаца, Државни правобранилац и представници Правосудне академије;
* **представници стручне јавности**: представници Катедре за јавно право, Катедре за теорију, социологију и филозофију права, Катедре за теорију државе и права, филозофију права и социологију права, Катедре за јавноправне науке, Катедре за правнотеоријске науке и Катедре за теорију државе и права са државних правних факултета у Београду, Новом Саду, Нишу и Крагујевцу, представник Института за упоредно право и представник Института за међународну политику и привреду;
* **представници струковних удружења**: Удружења судија и тужилаца Србије, Друштва судија Србије, Форума судија Србије, Удружења судија прекршајних судова Републике Србије, Удружења тужилаца Србије, Удружења судијских и тужилачких помоћника, Адвокатске коморе Србије, Адвокатске коморе Војводине, Адвокатске коморе Београда и Алумни клуба правосудне академије,;
* **представници независних државних органа**: Заштитник грађана, Повереник за заштиту равноправности, Повереник за информације од јавног значаја и заштиту података о личности и директор Агенције за спречавање корупције;
* **представници цивилног друштва**: ЈУКОМ-а, Београдског центра за људска права, Националног конвента о Европској унији, Удружења грађана „Истина Тамарини закони“ и Центра за правосудна истраживања „CEPRIS“.
* **представници међународних организација**: Делегације Европске уније у Србији, Мисије ОЕБС-а у Републици Србији и Савета Европе;
* **амбасадори** земаља чланица Европске уније, Сједињених Америчких Држава, Велике Британије и Канаде.

ПРЕДСЕДНИК

Јелена Жарић Ковачевић